Baling

Sejarah awal

Baling dipercayai telah didiami seawal 16,000 hingga 17,000 tahun dahulu oleh masyarakat awal yang menetap di Gua Sireh atau Gua Telok Wang di Gunung Pulai.

Asal usul nama

Terdapat dua teori mengenai asal usul nama Baling:
Teori Pertama: Nama Baling dipercayai berasal daripada peristiwa Raja Bersiong seperti yang tercatat dalam Hikayat Merong Mahawangsa. Raja Ong Maha Perita Deria atau lebih dikenali sebagai Raja Bersiung, merupakan raja keempat daripada keturunan Merong Maha Wangsa yang gemar memakan sayur bayam dengan kuah darah manusia. Kelakuan baginda ini dibenci oleh rakyat dan menyebabkan baginda melarikan diri dari istananya yang berpusat di Lembah Bujang. Ketika dalam kepungan menteri dan rakyat, baginda terpaksa berhenti beberapa kali kerana menderita sakit gigi siongnya. Baginda dikatakan telah memulas keluar kedua-dua siongnya di suatu tempat dan membaling gigi siongnya jauh ke tempat yang kini dikenali sebagai Baling.
Teori Kedua: Dalam cerita lain, nama Baling dikaitkan dengan orang Siam (Thai) dan orang Burma (Myanmar) yang datang ke daerah itu kira-kira 200 tahun dahulu. Mereka datang ke Baling kerana ingin memulakan penghidupan baru. Setelah merentasi pelbagai jenis rintangan mereka sampai ke Baling dan membuat keputusan untuk membuka kawasan hutan di situ. Mereka begotong-royong menebang hutan dan belukar untuk memulakan penempatan baru. Mereka bercucuk tanam, berniaga dan membawa sampan penambang untuk menyara hidup. Ada juga di kalangan mereka yang mencari kayu di hutan dengan menggunakan gajah. Sungai Ketil yang pada masa itu dalam dan luas, menjadi alat perhubungan utama penduduk tempatan. Sungai itu juga kaya dengan ikan. Sampan-sampan dari Kota Kuala Muda yang sarat dengan barang-barang dagang banyak yang berlabuh di tempat itu. Pangkalan di kawasan penempatan baru itu juga dijadikan tempat memunggah candu mentah yang dibawa dari Burma untuk dijual di Kota Kuala Muda.
Bagi penduduk yang bertani, tanaman mereka sangat berhasil. Mereka gembira melihat sayur-sayuran dan buah-buahan yang begitu menjadi. Akan tetapi. Kegembiraan mereka tidak kekal lama. Buah-buahan mereka seperti langsat, rambutan dan durian diserang oleh beribu-ribu kera yang dikatakan datang dari hutan Gunung Baling. Binatang-binatang itu bebas memakan dan memusnahkan buah-buahan mereka. Setelah habis musim buah-buahan, binatang-binatang itu balik ke hutan Gunung Baling. Oleh sebab kaum pendatang itu tidak pernah melihat kera yang begitu banyak mereka menamakan kampung mereka "Ban-Lin" yang bererti "kera". Lama-kelamaan perkataan Ban-Lin bertukar menjadi "Baling".

Bidang agama

Kebanyakan penduduk Baling ialah orang Melayu yang beragama Islam. Hal ini dapat dilihat dengan terbinanya berpuluh-puluh masjid di daerah ini bagi membantu melancarkan perjalanan aktiviti keagamaan di daerah ini. Berikut ialah senarai masjid yang dibina mengikut mukim:

Bidang pendidikan

Di daerah Baling terdapat puluhan buah sekolah sama ada kerajaan ataupun swasta bagi mendidik anak-anak Baling. Institusi pendidikan di daerah ini kebanyakannya diselia oleh Pejabat Pendidikan Daerah Baling/Sik. Berikut ialah senarai sekolah yang terdapat di daerah Baling.

Pengairan dan saliran

Beberapa batang sungai di daerah Baling suatu ketika dahulu pernah menjadi laluan perdagangan. Namun kini sungai-sungainya tidaklah sedalam dahulu menyebabkan ia tidak digunakan lagi untuk laluan perdagangan. Walaupun demikian, daerah Baling masih mempunyai sungai-sungainya atau caruk-caruk yang dianggarkan sebanyak 155 batang. Panjang keseluruhan sungai dan caruk di daerah Baling ialah 1,251,435 meter. Sungai utama bagi daerah Baling ialah Sungai Muda dengan Sungai Ketil sebagai lembangan yang terbesar dan terbesar di daerah Baling. Berikut ialah nama sungai dan caruk mengikut pecahan mukim: